Rozhodnutie Komisie
zo 17. júla 2000
o zavedení Európskeho registra emisií znečisťujúcich látok (EPER) podľa článku 15 smernice Rady 96/61/ES o integrovanej prevencii a kontrole znečisťovania životného prostredia (IPPC)
(oznámené pod číslom dokumentu C(2000) 2004)
(Text s významom pre EHP)
(2000/479/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/61/ES z 24. septembra 1996 o integrovanej prevencii a kontrole znečisťovania životného prostredia [1] a najmä na článok 15 ods. 3,
keďže:
(1) Článok 15 ods. 3 smernice 96/61/ES požaduje od členských štátov, aby vykonávali hodnotenie a dodávali údaje o hlavných emisiách a ich zdrojoch.
(2) Komisia uverejní výsledky o hodnotenia každé tri roky a ustanoví štruktúru a podrobnosti pre prenos informácií poskytnutých členskými štátmi v súlade s postupom uvedeným v článku 19 smernice 96/61/ES.
(3) Opatrenia stanovené v tejto smernici sú v súlade so stanoviskom výboru uvedeného v článku 19 smernice 96/61/ES,
PRIJALA TOTO ROZHODNUTIE:
Článok 1
1. Členské štáty informujú Komisiu o emisiách zo všetkých jednotlivých zariadení s jednou alebo viacerými činnosťami uvedenými v prílohe I k smernici 96/61/ES.
2. Správa musí obsahovať emisie do ovzdušia a vody pre všetky znečisťujúce látky, u ktorých sú prekročené prahové hodnoty; znečisťujúce látky aj prahové hodnoty sú špecifikované v prílohe A1.
3. Údaje o emisiách sa hlásia pre každé zariadenie podľa formátu prílohy A2, pričom treba brať do úvahy popis všetkých činností uvedených v prílohe I smernice 96/61/ES s príslušnými kategóriami zdrojov a kódmi NOSE-P uvedenými v prílohe A3.
4. Členské štáty poskytnú Komisii správu zahŕňajúcu celkové množstvá všetkých hlásených emisií v rámci príslušného štátu pre každú kategóriu zdrojov vzhľadom na hlavné činnosti uvedené v prílohe I smernice 96/61/ES a príslušný kód NOSE-P špecifikovaný v prílohe A3.
Článok 2
1. Členské štáty informujú Komisiu každé tri roky.
2. Prvú správu zašlú členské štáty Komisii v júni 2003, poskytnúc údaje o emisiách v roku 2001 (alebo prípadne 2000 alebo 2002, keď údaje pre rok 2001 nie sú k dispozícii).
3. Druhú správu zašlú členské štáty Komisii v júni 2006, poskytnúc údaje o emisiách v roku 2004.
4. Od roku T = 2008 ďalej a v závislosti na výsledkoch druhého informačného cyklu, členské štáty budú podporované, aby každoročne zasielali ďalšie správy Komisii v decembri roku T poskytnúc údaje o emisiách v roku T - 1.
Článok 3
1. Komisia na základe konzultácií s výborom uvedeným v článku 19 smernice 96/61/ES uľahčí prípravné semináre organizované členskými štátmi a pripraví usmernenie pre uplatňovanie EPER do decembra 2000 vrátane zainteresovania predstaviteľov priemyslu.
2. Usmernenie pre uplatňovanie EPER sa zameria na štruktúry a podrobnosti prenášania údajov, vrátane vysvetlenia definícii, údajov o kvalite a riadení, uvedené metódy na odhadovanie emisií a zoznamy znečisťujúcich látok podľa konkrétnych sektorov pre kategórie zdrojov, ako sú uvedené v prílohe A3.
3. Po každom informačnom cykle uverejní Komisia výsledky hlásení členských štátov a do šiestich mesiacov prehodnotí proces podávania správ uvedený v článku 2.
Článok 4
1. Členské štáty poskytnú všetky hlásené údaje elektronickým prenosom.
2. Komisia, ktorej pomáha Európska agentúra pre životné prostredie, uverejní prístupné údaje na internete.
3. V prílohe A4 sú uvedené konkrétne definície používané v súvislosti s hlásením emisie.
Článok 5
Toto rozhodnutie je adresované členským štátom.
V Bruseli 17. júla 2000